Ensimmäisen oikeusasteen tuomioistuimen työjärjestyksen 115 artiklan 1 kohdasta ja sen 116 artiklan 2, 4 ja 6 kohdasta ilmenee, että väliintulijan menettelylliset oikeudet vaihtelevat sen mukaan, esittääkö tämä väliintulohakemuksensa ennen kuuden viikon määräajan, joka lasketaan kanteen nostamista koskevan tiedonannon julkaisemisesta Euroopan unionin virallisessa lehdessä, päättymistä vai tämän määräajan päättymisen jälkeen mutta ennen kuin päätös suullisen käsittelyn aloittamisesta tehdään. Kun väliintulija esittää hakemuksensa ennen tämän määräajan päättymistä, tällä on nimittäin oikeus osallistua sekä kirjalliseen että suulliseen käsittelyyn, saada oikeudenkäyntiasiakirjat ja esittää väliintulokirjelmä. Kun väliintulija esittää hakemuksensa kyseisen määräajan päättymisen jälkeen, tällä on sen sijaan yksinomaan oikeus osallistua suulliseen käsittelyyn, saada suullista käsittelyä varten laadittu kertomus ja esittää huomautuksensa sen perusteella istunnossa.

Euroopan lennonvarmistusjärjestön (Eurocontrol) kaltainen kansainvälinen järjestö ei ole EY 82 ja EY 86 artiklassa tarkoitettu yritys. Kokonaisuudessaan tarkasteltuna Eurocontrolin toiminta on luonteeltaan, tavoitteeltaan sekä siihen sovellettavilta säännöiltään sellaisten ilmatilan valvontaan ja ohjaukseen liittyvien toimivaltuuksien käyttöä, jotka ovat tyypillisiä julkiselle vallalle, eikä se ole luonteeltaan taloudellista toimintaa, joka oikeuttaisi perustamissopimuksen kilpailua koskevien määräysten soveltamisen.

Tämä päätelmä pätee myös ensinnäkin avustamistoimintaan, joka koskee lentoliikenteen laitteiden ja palvelujen suunnittelua ja käyttöönottoa ja jota Eurocontrol harjoittaa kansallisten viranomaisten hyväksi, kun nämä pyytävät tätä toteuttamiensa tarjouskilpailumenettelyjen yhteydessä muun muassa laitteistojen ja järjestelmien hankkimiseksi lentoliikenteen hallinnan alalla. Tämä avustamistoiminta on yksi Eurocontrolille lennonvarmistusalan yhteistyöstä tehdyssä yleissopimuksessa myönnetyistä yhteistyön välineistä ja se liittyy suoraan sen tavoitteen toteuttamiseen, joka muodostuu lentoliikenteen alan teknisestä yhdenmukaistamisesta ja integroinnista ja johon pyritään lentoliikenteen turvallisuuden ylläpitämiseksi ja parantamiseksi. Tällainen toiminta ei ole erotettavissa Eurocontrolin ilmatilan hallintaa ja lentoliikenteen turvallisuuden parantamista koskevasta tehtävästä. Se liittyy läheisesti sopimuspuolten Eurocontrolille uskomaan tekniseen standardointitehtävään valtioiden välisessä yhteistyössä, jolla pyritään ylläpitämään lentoliikenteen turvallisuutta ja parantamaan sitä, joten se liittyy julkisen vallan toimivaltuuksien käyttöön. Se, että Eurocontrolin avustamistoiminta on vapaaehtoista ja että tarvittaessa vain tietyt jäsenvaltiot turvautuvat siihen, ei mahdollista sitä, että tällainen yhteys voitaisiin sulkea pois, eikä se muuta tämän toiminnan luonnetta. Lisäksi yhteys julkisen vallan toimivaltuuksien käyttöön ei edellytä sitä, että asianomainen toiminta on olennaista tai välttämätöntä lentoliikenteen turvallisuuden takaamiseksi, koska keskeistä on se, että toiminta liittyy lentoliikenteen turvallisuuden ylläpitoon ja parantamiseen, jotka ovat julkisen vallan toimivaltuuksia.

Tämä pätee toiseksi myös teknisten standardien valmisteluun ja laatimiseen, jotka kuuluvat suoraan Eurocontrolin tavoitteen toteuttamiseen eli yhdenmukaisen eurooppalaisen lentoliikenteen hallintajärjestelmän käyttöön ottamisen edellyttämän yhdenmukaistamisen ja integroinnin toteuttamiseen, ja ne kuuluvat olennaisena osana sopimuspuolten valtioiden välisen sen yhteistyön rajoissa, jolla pyritään lentoliikenteen turvallisuuden ylläpitämiseen ja parantamiseen, jotka ovat julkisen vallan toimivaltuuksia, Eurocontrolille uskomaan tekniseen standardointitehtävään.

Tämä pätee myös teknisen standardointitoiminnan yhteydessä suoritettuun prototyyppien hankintaan ja siihen liittyvään immateriaalioikeuksien hallinnointiin, koska kyseinen hankinta ei merkitse tavaroiden tai palvelujen tarjoamista tietyillä markkinoilla, sillä se, että standardointitoiminta ei ole luonteeltaan taloudellista, merkitsee siitä, että tämä toiminta ei ole luonteeltaan taloudellista.

(ks. 70–72, 76–77, 79, 92, 96, 102 ja 114 kohta)